“ฟอร์ด” สยบข่าวปิดตัวตาม “เชฟโรเลต” ยันเดินหน้าลงทุนในไทยต่อเนื่อง
“ฟอร์ด” สยบข่าวปิดตัวตาม “เชฟโรเลต” ยันเดินหน้าลงทุนในไทยต่อเนื่อง
“ฟอร์ด” สยบข่าวปิดตัวตาม “เชฟโรเลต” ยันเดินหน้าลงทุนในไทยต่อเนื่อง
18 ก.พ. 2563

ผู้สื่อข่าวรายงานว่า จากกรณีที่ บริษัท เจนเนอรัล มอเตอร์ส หรือ จีเอ็ม ประกาศยุติการจัดจำหน่ายรถยนต์เชฟโรเลตในตลาดประเทศไทย ภายในสิ้นปี 2563 โดยจะมีการขายโรงงานผลิตให้กับบริษัท เกรท วอล มอเตอร์ส (Great Wall Motors) ของจีน แต่ยังคงเปิดให้บริการหลังการขายอยู่ ตามที่มีรายงานไปแล้วนั้น
ล่าสุด วันนี้ (18 ก.พ.63) มีรายงานว่า ฟอร์ด ประเทศไทย ได้มีการเผยแพร่หนังสือชี้แจงถึงกรณีกระแสข่าวทางฟอร์ด จะมีผลกระทบด้วยหรือไม่กับเหตุการณ์ดังกล่าว เนื่องจากเป็นบริษัทที่มาจากสหรัฐอเมริกาเช่นกัน โดย ฟอร์ด ประเทศไทย ยืนยันว่า ฟอร์ด ยังคงเดินหน้าต่อ โดยล่าสุดเพิ่งลงทุนเพิ่มเติมในภูมิภาคอาเซียนไปอีก 82 ล้านเหรียญสหรัฐ หรือราว 2,400 ล้านบาท เพื่อเพิ่มประสิทธิภาพและศักยภาพในการผลิตของโรงงานฟอร์ด ทางตอนเหนือของเวียดนาม
นอกจากนี้ ฟอร์ด ยังยึดมั่นต่อการดำเนินธุรกิจที่ประสบความสำเร็จในประเทศไทย ด้วยจำนวนพนักงานกว่า 8,300 คน ทั้งในสำนักงานและที่โรงงาน ฟอร์ด ไทยแลนด์ แมนูแฟคเจอริ่ง (เอฟทีเอ็ม) ซึ่ง ฟอร์ด เป็นเจ้าของทั้งหมด รวมถึง โรงงานร่วมทุน ออโต้ อัลลายแอนซ์ ประเทศไทย (เอเอที) ซึ่งผลิตและส่งออกรถยนต์ไปยังกว่า 180 ประเทศทั่วโลก
โดยปัจจุบัน ฟอร์ด นับเป็นหนึ่งในบริษัทยานยนต์ผู้ลงทุนรายใหญ่ที่สุดในประเทศไทย ด้วยมูลค่าการลงทุนสะสมรวมกว่า 2,500 ล้านเหรียญสหรัฐ ตั้งแต่ปี 2538 เป็นต้นมา
ทั้งนี้ ยอดขายรวมของฟอร์ด ประเทศไทย ตลอดทั้งปี 2562 อยู่ที่ 50,006 คัน
อย่างไรก็ตาม ฟอร์ด ประเทศไทย รู้สึกเสียใจที่ทราบข่าวว่าจีเอ็ม จะยุติการผลิตและจำหน่ายรถยนต์ในประเทศไทย ซึ่งเชฟโรเลตนับเป็นแบรนด์ที่มีชื่อเสียงและเป็นที่ชื่นชอบของลูกค้าชาวไทยจำนวนมาก อีกทั้งยังมีส่วนช่วยผลักดันอุตสาหกรรมรถยนต์ของไทยมาอย่างยาวนาน
